Britannian GP:ssä Räikkönen ajoi lähdön jälkeen kolarin Hamiltonin kanssa kolmannessa mutkassa ja sai siitä 10 sekunnin aikarangaistuksen ja kaksi rangaistuspistettä. Sijoitus kilpailussa oli lopulta kolmas. Saksan GP:ssä Räikkönen sijoittui jälleen kolmanneksi ajaen uransa 98:nnen palkintosijan ohittaen Fernando Alonson uralla ajettujen palkintosijojen määrässä. Unkarin GP:ssä Räikkönen oli aika-ajoissa niukasti Vetteliä nopeampi. Sijoitus kilpailussa oli jälleen kolmas. Belgian GP:ssä Räikkönen oli harjoitusten perusteella kärkivauhdissa, mutta aika-ajojen kolmannessa osiossa Räikkösen autosta loppui polttoaine tallin virheen seurauksena, minkä takia Räikkönen ei pystynyt parantamaan aikaansa ja jäi kuudenteen ruutuun. Kilpailussa Daniel Ricciardo törmäsi Räikkösen perään, jolloin Kimin auton takarengas puhkesi ja takasiipi vaurioitui. Räikkönen joutui lopulta keskeyttämään kilpailun, jolloin hänen viiden peräkkäisen palkintosijan putki katkesi.